24/04/2024
MIRROR粉絲MMA衝突 | 姜濤開Live認曾與Anson Lo互不理解!呼籲鏡粉安全為上!生日願望人人將心比心
MIRROR 12子成軍以來,儲下不少鏡粉,當中最受歡迎的姜濤和盧瀚霆(Anson Lo)的支持者最多。隨著入行越久,粉絲肉緊偶像的成績,大家都各持己見,有時在活動上,發生衝突磨擦。近日情況愈演愈烈。日前有鏡粉在香港機場,等候MiRROR巡迴演出後回港,等候期間疑因霸位問題發生爭執,有人聲稱受傷、亦有人告稱電話被搶走。姜濤22日出席謝票活動後回家,開直播發表內心感受,直言這些事情發生,曾檢討自己是否做得不夠好,引發大家的行為。
姜濤做完《12怪盜》謝票活動後,回家開直播與姜糖對話,甫開始的時候,他表示太耐冇開直播,心情比上台表演更緊張,不時嘆氣,而直播期間更一度感觸,聲線似想哭。間中會語出驚人的他,還安撫大家放心:「我只係想分享一啲事,包括最近發生嘅事,係咪好驚唔知我想講乜?我知我以前成日亂講嘢,放心唔會嘅。我唔係想教導大家,只係想交流吓諗法,希望你哋睇完直播,再作出評論。」
對於最近鏡粉的衝突,姜濤離開香港18日去做巡迴演唱會,回來反而要「拆彈」,他苦笑:「始終離開咁多日,好掛住呢度, 懷住開心心情終於返屋企, 稍為唞一唞,再努力出發下一站, 但冇諗過發生呢啲事。我同Anson Lo喺機上面知道呢件事,大家有商量點做,但好難解決。」
姜濤表示曾經嘗試了解件事發覺, 但發現每個人都有不同說法,根本沒有辦法可以考證真實情況,而且亦覺得現時最重要作出呼籲聲音:「 想呼籲大家發生乜事, 以安全為主, 呢個係我哋一直所有人抱住嘅態度。」
隨後,姜濤表示曾檢討事情,反思自己是否有地方做得不對:「我同Anson Lo都有諗過, 係咪有地方仲做得唔夠, 做多一步或者可以減少事情發生, 我係咪要同大家講對唔住, 我哋唔知再可以點做,只可以講聲抱歉。 每個藝人都唔想粉絲受任何傷害, 身為藝人責任, 係帶歡樂畀所有人 。」
姜濤強調入行以來,粉絲間的衝突愈來愈多,坦言之前曾為這些事情,與Anson Lo內心感不快:「我有佢都有唔開心,我地關係曾因為呢啲事影響過, 但由《全民造星》到而家出道幾短短日子經歷好多, 我哋一開始都係好單純後生仔, 我哋有互相唔理解過, 但我哋後來知道, 明白大家緊張我哋,先會有咁嘅事發生, 好彩我哋而家係好好朋友。」講到這裡,姜濤不禁透大氣。
本月30日是姜濤生日,他公開透露自己25歲的生日願望:「 希望世界所有人,有個將心比己嘅心態,世界係冇啱定錯, 只係唔同觀點、立場、睇法。如果有事時候,你可以唔認同人哋,但用人哋立場去睇, 可能會多份理解。」最後他十分擔心,怕做完直播後又再被罵「搏同情」等評論,但他表示人會長大,會聽別人的意見,不想只做活在自己世界的藝人,不再逃避外間任何「聲音」。
至於Anson Lo回港當天,曾經回應衝突事件,同樣他曾經因此事感心灰。姜濤在IG做直播後,Anson Lo亦在限時動態出帖文,有多條片段他離開時,獲得神徒們的呼喚。之後他則有一張文字帖文,「謝謝你們每一位,希望今天能夠帶給你們一點歡樂,一個放鬆的時刻,想你們開心,感觸、感動、感激。」
轉載自: 晴報